**Tanügyi VT beszámoló a Közgyűlésnek**

**(2013 – 2015)**

 (Az alábbi anyag a KMCSSZ alelnök beszámolójából van kiemelve)

**Magyar nyelvünknek és magyarsáigsmeretünknek megőrzése.**

Mindenek előtt legyünk tisztában célunkkal:  Külföldön nevelkedő fiataljainkat akarjuk megőrízni a magyarság számára. Legyenek becsületes, hasznos polgárai lakhelyüknek, de ugyanakkor értékeljék magyar származásukat és tekintsék magukat az összmagyarság részének.

Ahhoz, hogy cserkészeink magyarsága **tudatos** és **maradandó** legyen, **ismereteken** és **magyarságélményeken** kell alapulnia. Tehát ismereteket és élményeket kell nekik adnunk. A magyarságismeret átadása 3 pilléren nyugszik. Ezek a **szülői ház, a hétvégi magyar iskolák és a cserkészet.**

A magyarság átadása a szülői házban kezdődik. Ha otthon magyarul beszélnek, már megvan az alap arra, hogy az iskolában és a cserkészetben  továbbfejlődjön a gyerek nyelvtudása és magyarságismerete. Ha viszont otthon nem beszélnek magyarul, akkor az iskolában és cserkészeten töltött heti 2-3 óra nem lesz elegendő a kellő ismeretek elsajátítására. Ez a kérdés a helyi vezetők egyik legkimagaslóbb, legérzékenyebb kihívása: buzdítaniuk kell a szülőket, hogy otthon magyarul beszéljenek gyermekeikkel. Vegyes házasságokban – és az évek múlásával ezek egyre gyakrabbak lesznek – legalább a magyar fél beszéljen gyerekeivel kizárólag és következetesen magyarul. És minthogy tudjuk, hogy ha egy gyerek a csapatban nem beszél magyarul, társai is átváltanak a helyi nyelvre, ezért csak olyan gyerekeket vehetünk be, akiknek legalább alapvető magyar nyelvtudásuk van. Ez helyenként arra kényszeríti a vezetőket, hogy külön magyar előképző programokat szervezzenek, hogy minél kevesebb gyereket kelljen visszautasítani.

A hétvégi magyar iskolában a gyerekek tanulnak, tehát ismereteket gyűjtenek. A cserkészet pedig a kifutó pálya, ahol az ismereteket felhasználhatják és továbbfejlesztik. Igen fontos a cserkészet és a magyar iskolák szoros együttmködése, hiszen mindkettőnek ugyanaz a végső célja.

A cserkészetben egyre több és változatosabb módon igyekszünk magyarságismeretet és magyarságélményt juttatni. Próbarendszerünk – ami cserkésznevelésünk alapja – cserkészismereti, jellemnevelési és magyarságismereti célokat tartalmaz, amelyeket a cserkésznek cserkészélete folyamán el kell érnie. Tehát már a rendszeres cserkészfoglalkozáson belül is kap a cserkész magyarságismeretet. Néhány éve létesített interaktív számítógépes rendszerünket, amelyen a cserkész 5 különböző szinten gyakorolhatja a magyar olvasást, egyre többen használják. Évente megtartott nyári magyar iskolatáborunkban cserkészek, sőt nem cserkészek is kapnak 2 hetes intenzív magyar képzést. De a legnagyobb ugrást cserkészünk akkor teszi, amikor vezetőnek készül, mert mielőtt vezetőképző táboraink bármelyik szintjén részt vehet, magyarságismereti vizsgát kell tennie.

2013-ban elkészült új magyarságismereti anyagunk 14. életévüket betöltött őrsvezetőink számára: a tananyag füzet és a vele járó munkafüzet. 5 országban élő 10 cserkészvezetőnk munkája, amit kérésünkre a Balassi Intézet is átnézett. Igyekeztünk a kiadványnak vonzó külalakot biztosítani: a Magyarországon nyomtatott könyvek tele vannak színes képekkel, térképekkel. Az irodalmi részben 9 költőnknek 14 versét ismeri meg az őrsvezető jelölt. A nyelvi részben a nyelvtani példák és feladatok ezekre a versekre vannak alapozva.

Földrajzban az őrsvezetői szinten a jelenlegi Magyarországot tanítjuk és csak röviden említjük az elszakadt területek magyarlakta vidékeit. A térképek, nagy munkával, külön a szöveghez szabottan lettek elkészítve: minden, ami a földrajzi szövegben van, megtalálható a térképeken, de csak az, semmi más. A történelmi rész felöleli a magyar történelmet egész a honfoglalástól a mai napig. A tananyag kötet végén pedig van egy kihajtható időszalag, amely párhuzamosan bemutatja a magyar- és a világtörténelmet. A munkafüzetben vannak az egyes tantárgyakkal kapcsolatos kérdések és feladatok. Ha a cserkész kidolgozza a kérdéseket, felkészült a vizsgára.

Alig másfél évvel az őrsvezetői anyag után, 2014. augusztusában elkészült új magyarságismereti anyagunk 18. életévüket betöltött segédtisztjeink számára. Ez már 4 országban élő 14 személy munkája, akik között a 13 cserkészvezetőn kívül van egy Kőrösi Csoma Sándor programon résztvett gyakornok. Ő írta azt a 12 rövid párbeszédet, amelyen keresztül cserkészeink megismerhetik a mai mindennapi magyar nyelv szakkifejezéseit olyan tárgyakban, mint az autó, az egészségügy, az ipar, a közgazdaság, vagy Magyarország államszervezete. Nyelvtanban itt csupán két kérdéssel foglalkozunk: mondatszerkezettel és szórenddel, mert ez az, ahol még magyarul egyébként jól beszélők is sok esetben magyartalanul fejezik ki magukat. Minthogy pedig a segdtisztnek kell magyarul írni tudnia – csapattagjainak, vezetőinek, a szülőknek – a tananyag füzetben talál egy CD-t 15 rövid tollbamondással. Meghallgatja a CD-t, leírja és utána kijavítja a könyben megtalálható szöveg alapján. Az irodalmi részben 18 költőnknek egy-egy verse szerepel. Végigviszi a cserkészt Csokonaitól egész Wass Albertig és a még ma is élő Kányádi Sándor erdélyi és Balla D. Károly kárpátaljai költőig. Míg az őrsvezetői földrajz a mai Magyarországgal foglalkozik, a segédtiszti anyag az egész Kárpát-medence hegy-víz rajzát tárgyalja és elég hosszan – 3-4 oldalas leírásokban – ismerteti az elszakadt területek magyarlakta vidékeit. Magyarságismereti tananyagunk újítása a 33 oldalas néprajzi rész, amely sok kép és térkép segítségével mutatja be a Kárpát-medence magyar népi tájegységeit, valamint a magyarság szellemi és tárgyi néprajzát.

Mint láthatjuk, a segédtiszti anyag nem ismétli az őrsvezetői anyagot, hanem új anyaggal arra ráépül. Ennek csupán egy kivétele van: úgy döntöttünk, hogy az őrsvezetői anyag 33 oldalas történelmi része elég adatmennyiség egy külföldön nevelkedő fiatal számára. Ezért ezt az anyagot tartottuk meg a segédtiszti tananyag füzetben is. Ezzel szemben, amíg az őrsvezetői munkafüzet történelmi kérdései rövid, adatszerű válaszokat kívánnak, addig a segédtiszti kérdések az okok és összefüggések felismerését igénylik.

Az őrsvezetői anyag 600 példánya, amit 2013-ban nyomtattunk, meglepetésünkre egy év alatt elfogyott. Most voltunk kénytelenek újra nyomtatni, ezúttal 1000 példányban. A segédtiszti anyagot is 600 példányban nyomtattuk, az remélhetőleg 2-3 évig kielégíti szükségletünket. Magyarságismereti anyagunkat cserkészszövetségünk belső használatára készítettük, de kivételként a hétvégi magyar iskolák rendelkezésére is bocsátjuk. Már több iskola kért is belőle.

Magyarságismeretek átadása csak munkánknak fele. Magyarságélményekben kell cserkészeinket részesítenünk. Az élmények rögzítik és teszik kézzelfoghatóvá az ismereteket. Már külföldön is sokféle magyarságélményben van cserkészeinknek része: regős programjainkon, néptáncainkon, népzenénken, népszokásaink gyakorlásán keresztül érzi át a magyar lelkületet. Táborainknak, akadályversenyeinknek kerettörténetei alkalmat adnak a magyart történelem valamely szakaszának, vagy egy irodalmi mű történetének átélésére.

A külföldön juttatott magyarságélményeket magyarországi és Kárpát-medencei tapasztalatok tetőzik be. Minden évben végzett őrsvezetőink számára megszervezzük Magyarországon a nagysikerű, 3 hetes körútat. Középiskolai programunk keretén belül mindeddig 17 élvonalbeli magyar középiskolában helyeztünk el cserkészeket néhány hónapra vagy egy egész tanévre. Több, mint háromszáz 18 éven feletti fiatalt küldtünk a budapesti Balassi Intézet 10 hónapos magyar nyelvi és magyarságismereti tanfolyamára.

Magyarságőrző munkánk állandó figyelmet, leleményességet és kitartást igényel. Cserkészszövetségünkben többszáz vezető dolgozik ezen. De a magyarságőrzés három pillérre támaszkodik: a szülők, a magyar iskolák és a cserkészet. Ezek összefogása kell, hogy biztosítsa a külföldi magyarság hosszútávú fennmaradását.